**Cheminova A/S** on tanskalainen kasvinsuojeluaineita valmistava yritys. Sillä on tytäryhtiöitä 16 maassa, liikevaihtoa runsaat 500 miljoonaa euroa vuodessa ja henkilöstöä noin 1 500, joista noin puolet Tanskassa. Cheminovan omisti aiemmin Aarhusin yliopiston 40-prosenttisesti omistama holdingyhtiö Auriga, kunnes yritys myytiin vuonna 2015 yhdysvaltalaiselle FMC:lle.

Cheminovan tuotteita ovat muun muassa glyfosaatti (kauppanimet Envision ja Glyfonova), tribenuroni-metyyli (kauppanimi Nuance WG) sekä kloqintosetti-meksyyliä ja 1,2-bentsisotiatsolin-3-onia sisältävä valmiste Foxtrot.

Ympäristötuhoja
---------------

Cheminova on tullut surullisenkuuluisaksi aiheuttamistaan ympäristöongelmista erityisesti kotimaassaan Tanskassa sekä Brasiliassa. Kööpenhaminan lähellä Ballerupissa 1940- ja 1950-luvulla toiminut Cheminova aiheutti alueella suuria ympäristövahinkoja hautaamalla jätetynnyreitä maan alle. Ne alkoivat vuotaa 1980-luvun alussa ja saastuttivat fenolilla alueen pohjavedet vuosikymmeniksi. Tehtaan siirryttyä Jyllannin rannikolle yhtiö alkoi haudata myrkkyä Limvuonoon, ja 25 000 myrkkytynnyrin paljastuminen 1981 oli Pohjoismaiden siihen asti pahin ympäristökatastrofi. Sekä Cheminovaa että sen uutta omistajaa FMC:tä on vuosia syytetty muualla maailmassa kiellettyjen torjunta-aineiden myynnistä Brasiliaan.

Historiaa
---------

Cheminovan perusti vuonna 1938 insinööri Gunnar Andreasen. Vuonna 1943 hän lahjoitti kaikki yrityksen osakkeet Aarhusin yliopiston tutkimusrahastolle, mutta jatkoi yhtiön johdossa 1960-luvun alkuun asti. Yritys valmisti aluksi korroosionestokemikaaleja Mørkhøjssä Kööpenhaminan pohjoispuolella. Toisen maailmansodan aikana tämä tuotanto oli pysähdyksissä ja yritys valmisti sen sijaan erilaisia sota-ajan korviketuotteita muun muassa sokerille ja kumille sekä maalien ja lakkojen ohenteita. Sodan jälkeen Cheminova rakennutti uuden tehtaan Måløviin Ballerupin kuntaan Kööpenhaminan lähelle ja alkoi valmistaa hyönteismyrkkyjä. Ympäristöongelmien vuoksi Cheminova joutui vuonna 1953 muuttamaan Harboøre Tangeen Länsi-Jyllantiin, jossa se yhä toimii.

Lähteet
-------

1. 1 2 3  Cheminova A/S *chemeurope.com*. Viitattu 25.1.2019. (englanniksi)
2. ↑  Denmark's Auriga sells crop unit Cheminova to FMC Corp for $1.8 bln  8.9.2014. Reuters. Viitattu 25.1.2019. (englanniksi)
3. ↑  Käyttöturvallisuustiedote Glyphosate 360 g/l Sl  Helmikuu 2015. Cheminova A/S. Viitattu 26.1.2019.
4. ↑  Käyttöturvallisuustiedote Tribenuroni-metyyli 75 wg  Kesäkuu 2012. Cheminova A/S. Viitattu 26.1.2019.
5. ↑  Käyttöturvallisuustiedote Fenoxaprop-P-Ethyl 69 g/l EW  Kesäkuu 2012. Cheminova A/S. Viitattu 26.1.2019.
6. ↑  Tanskassa jälleen myrkkyskandaali.  *Helsingin Sanomat*, 16.7.1983, s. 11. Näköislehden aukeama (tilaajille).
7. ↑  Vahtera, Antti: Jätehuolto hunningolla.  *Helsingin Sanomat*, 30.9.1984, s. 32. Näköislehden aukeama (tilaajille).
8. ↑  Prada, Paulo: Why Brazil has a big appetite for risky pesticides *Reuters Investigates*.  2.4.2015. Reuters. Viitattu 25.1.2019. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: da:Cheminova